**15. napirend**

**E l ő t e r j e s z t é s**

**Balatonhenye Község Önkormányzata Képviselő-testületének 2020. február 14-én tartandó nyilvános ülésére**

**Tárgy: Általános iskolai felvételi körzethatárok véleményezése**

**Előterjesztő:** Kulin Miklós György, polgármester

**Előkészítette:** dr. Takács Katalin, igazgatási csoportvezető

\_\_\_\_\_\_\_\_\_\_\_\_\_\_\_\_\_\_\_\_\_\_ Jogszabállyal nem ellentétes

 Előterjesztő

 ­­\_\_\_\_\_\_\_\_\_\_\_\_\_\_\_\_\_\_\_\_\_\_\_

 dr. Szabó Tímea

 jegyző

***Tisztelt Képviselő-testület!***

A nemzeti köznevelésről szóló 2011. évi CXC. törvény (a továbbiakban: Nkt.) 50. § (8) bekezdése szerint a területileg illetékes tankerületi központ meghatározza és közzéteszi az iskolák felvételi körzetét, továbbá a pedagógiai szakszolgálatot ellátó intézmény működési körzetét. A felvételi körzetek megállapításához a területileg illetékes tankerületi központnak be kell szereznie az érdekelt települési önkormányzatok véleményét.

Az állami köznevelési közfeladat ellátásában fenntartóként részt vevő szervekről, valamint a Klebelsberg Központról szóló 134/2016. (VI. 10.) Korm. rendelet állami köznevelési közfeladat ellátásában fenntartóként részt vevő tankerületi központok feladatellátási területéről szóló 1. mellékletének 58. pontja szerint Veszprém megyében a Balatonfüredi tankerületi központ feladatellátási területéhez tartozik – a Balatonfüredi és a Sümegi járás mellett – a Tapolcai járás.

A nevelési-oktatási intézmények működéséről és a köznevelési intézmények névhasználatáról szóló 20/2012. (VIII. 31.) EMMI rendelet 24. § (1a) bekezdése szerint a települési önkormányzat a véleményéről, az Nkt. 50. § (10) bekezdése szerinti esetben a nemzetiségi önkormányzat az egyetértéséről vagy körzethatár módosítását kezdeményező javaslatáról február 15. napjáig tájékoztatja az illetékes tankerületi központot.

Fentiekre tekintettel a Balatonfüredi Tankerületi Központ 2020. január 15. napján megküldte véleményezésre a kötelező felvételt biztosító iskolák körzethatárainak meghatározására vonatkozó tervezetét, mely szerint Balatonhenye község tekintetében kötelező felvételt biztosító iskolák:

* 037074 – Bozzay Pál Német Nemzetiségi Nyelvoktató Általános Iskola 8251 Zánka, Iskola utca 6.
* 037119 – Révfülöpi Általános Iskola 8253 Révfülöp, Iskola utca 5.

A tervezet, valamint a Balatonfüredi Tankerületi Központ felkérő levele jelen előterjesztés mellékletét képezi.

***Határozati javaslat:***

**BALATONHENYE KÖZSÉG ÖNKORMÁNYZATA**

**KÉPVISELŐ-TESTÜLETÉNEK**

**…/2020. (II.14.) HATÁROZATA**

***Kötelező felvételt biztosító általános iskolai körzethatárok véleményezéséről***

Balatonhenye Község Önkormányzata Képviselő-testülete a Balatonfüredi Tankerületi Központ által véleményezésre megküldött kötelező felvételt biztosító iskolák körzethatárainak meghatározására vonatkozó tervezetet megismerte, és az előterjesztés szerinti tartalommal elfogadja.

A Képviselő-testület felkéri a jegyzőt, hogy a határozatot a Balatonfüredi Tankerületi Központ részére küldje meg.

Felelős: dr. Szabó Tímea, jegyző

Határidő: 2020. február 15.